  Майя Бывальцева 3-тӥ куартолэзе Удмуртие салкым но зоро куазь вуоз. Со сярысь «ВКонтакте» мер вотэсысь  ивортӥз элькунысь гидрометцентрысь куазез эскеронъя ёзэтлэн кивалтӥсез Алла Шумихина. «Улосвылэз кезьыт фронт ортчоз, зоръёс мынозы. 3-тӥ куартолэзе элькунлэн шораз но лымшораз температура +18…+20 градусозь ӝутскоз, уйпал ёросъёсын +13…+15 градусозь гинэ», — верамын ивортонын. Покчиарняе, 4-тӥ куартолэзе, шӧдскымон кезьытскоз, шорлыдын 10 градуслы. Нуназе 8–13 градус шуныт луоз. 5-тӥ куартолэзе потон уе -2…+3 градус луоз шуыса чаклало, нуназе +4…+9 градус. Салкым но зоро куазь луыны быгатоз шутэтскон нуналъёсы но. Нуназе +8…+10 градус гинэ луоз. Алла Шумихиналэн верамезъя, Удмуртиын гинэ кезьыт уз луы, температура лэзькоз Европалэн уйпалысеныз, Москваысен но Санкт-Петербургысен пырак Уралозь. Нош али элькунын улӥсьёс зэмос гужем куазьлы шумпото. 2-тӥ куартолэзе тужгес вылӥ температурая рекорд пуктэмын луыны быгатоз. Нуназе +26…+27 градусозь пӧсь луоз шуыса чаклало. Тегъёс: Ижкар Гидрометцентр Удмуртия куазь  